Flyktningebølgen i 2015 la seg ganske raskt da de fleste europeiske land skjerpet grensekontrollen og Tyrkia gjorde det vanskeligere å ta seg til Hellas.

Men svakhetene i systemet som skal avklare hvilke av flyktningene som kommer til Norge som har krav på beskyttelse, består. Arbeidet blir desto vanskeligere av at opptil 95 prosent av asylsøkerne som kommer til Norge, mangler ID-papirer fra hjemlandet.

– Det medfører et krevende detektivarbeid fra vår side, sier avdelingsdirektør Hanne Jendal i Utlendingsdirektoratets (UDI) asylenhet til Minerva.